Gajdoš, Peter, minister obrany SR (2017-05-10):
Vážená pani podpredsedníčka Národnej rady Slovenskej republiky, vážené panie poslankyne, vážení páni poslanci, predkladám vám na prerokovanie návrh na vyslanie príslušníkov ozbrojených síl Slovenskej republiky do operácie Európskej únie v Stredozemnom mori pod názvom Sophia na základe článku 86 písm. k) Ústavy Slovenskej republiky, podľa ktorého podlieha súhlasu Národnej rady Slovenskej republiky každé vyslanie príslušníkov ozbrojených síl Slovenskej republiky na plnenie úloh mimo územia Slovenskej republiky, ak toto vyslanie nepatrí podľa ústavy Slovenskej republiky do vymedzenej právomoci vlády Slovenskej republiky. Operácia Sophia vedená Európskou úniou v južnej časti centrálneho Stredomoria bola zahájená na základe rozhodnutí Rady Európskej únie č. 215/778 z 18. mája 2015 a č. 2015/972 z 22. júna 2015. Cieľom tejto operácie je rozloženie obchodného modelu sietí prevádzania ľudí a obchodovania s ľuďmi v južnej časti centrálneho Stredomoria, a to prostredníctvom identifikácie zaistenia likvidácie plavidiel a aktív, ktoré prevádzači alebo obchodníci s ľuďmi využívajú alebo môžu využívať. Na základe rozhodnutia Rady Európskej únie č. 2016/993 z 20. júna 2016 boli úlohy operácie rozšírené o poskytovanie výcviku líbyjskej pobrežnej stráži a námorníctvu. Operácia okrem toho prispieva aj k predchádzaniu obchodovania so zbraňami. V nadväznosti na rokovania s nemeckou stranou umožňuje predložený návrh vyslanie do desať príslušníkov ozbrojených síl Slovenskej republiky v pôsobnosti vojenskej polície do tejto operácie za účelom plnenia úloh zásahového tímu lode pod vlajkou a pod vedením Nemeckej spolkovej republiky. Dĺžka ich pôsobenia je určená na dve rotačné obdobia, z toho každé predstavuje dĺžku šiestich mesiacov. Ich vyslanie do operácie sa predpokladá v mesiaci august 2017, nasledujúce v januári 2018. Vyslaním príslušníkov ozbrojených síl Slovenskej republiky do tejto operácie aktívne a priamo prispeje aj k zabezpečeniu ochrany vonkajších hraníc Európskej únie. V súčasnosti sa Slovenska republika podieľa na realizácii tejto operácie prostredníctvom príspevku poskytovaného z rozpočtu kapitoly ministerstva obrany Slovenskej republiky do finančného mechanizmu Európskej únie pod názvom Athena. Napriek skutočnosti, že operácia disponuje mandátom len do 27. júla 2017, v nadväznosti na prebiehajúce diskusie v rámci Európskej únie sa predpokladá, že mandát operácie bude z dôvodu pokračujúcej opodstatnenosti plnenia jej operačných úloh predĺžený aj na ďalšie obdobie, ako to deklarovala vysoká predstaviteľka na ostatnom rokovaní na Malte. Zahájenie rokovaní týkajúcich sa predĺženia tohto mandátu sa očakáva ešte v tomto mesiaci. Náklady súvisiace s vyslaním príslušníkov ozbrojených síl Slovenskej republiky do tejto operácie sú zabezpečené v rozpočte kapitoly ministerstva obrany Slovenskej republiky. Predložený návrh prerokovali výbor Národnej rady Slovenskej republiky pre obranu a bezpečnosť a Zahraničný výbor Národnej rady Slovenskej republiky. Obidva výbory prijali k predmetnému návrhu uznesenie s odporúčaním Národnej rade Slovenskej republiky návrh schváliť. Vážená pani predsedajúca, vážené panie poslankyne, vážení páni poslanci, týmto si vás dovoľujem požiadať o prerokovanie a schválenie predloženého návrhu. Ďakujem.